
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                      Bucureşti, 21.04.2008
                      Nr.  PL-x 160/2008
	                                                                           Bucureşti, 10.05.2006

                                                                           Nr.  Pl.x – 289/2006


RAPORT

        asupra proiectului de Lege privind modificarea şi completarea Legii nr.61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice, republicată
  În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege privind modificarea şi completarea Legii nr.61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice, republicată, trimis cu adresa  PL-x 160 din 8 aprilie 2008, înregistrată sub nr. 31/287 din 9 aprilie 2008.    
 Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 19 martie 2008.

Guvernul, prin punctul de vedere transmis cu adresa nr. 2894 din               2 noiembrie 2007, nu susţine adoptarea acestui proiect, în forma prezentată. 

Consiliul Legislativ a avizat favorabil iniţiativă legislativă, cu  unele observaţii şi propuneri, conform avizului nr. 1329 din 2 octombrie 2007.


   Iniţiativa legislativă supusă dezbaterii are ca obiect de reglementare modificarea Legii nr. 61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice, în sensul stabilirii unor intervale orare mai lungi în care trebuie păstrată liniştea publică, al majorării limitelor amenzilor contravenţionale şi al majorării limitelor sancţiunii contravenţionale complementare a suspendării activităţii localului public.
   În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de lege susmenţionat în şedinţa din 21 aprilie 2008. La lucrările Comisiei a participat, în calitate de invitat, din partea Ministerului Internelor şi Reformei Administrative, domnul Mircea Alexandru – secretar de stat.
Din numărul total de 28 membri ai Comisiei juridice, de disciplină şi imunităţi au participat la dezbateri 15 deputaţi.

 În urma examinării iniţiativei legislative şi a opiniilor exprimate de către membrii Comisiei şi de către invitat, s-a hotărât, cu unanimitate de voturi, să supună plenului Camerei Deputaţilor spre dezbatere şi adoptare proiectul de Lege privind modificarea şi completarea Legii nr.61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice, republicată, în forma adoptată de Senat.
În raport cu obiectul şi conţinutul său, ce vizează modificarea unei legi organice, proiectul de lege face parte din categoria legilor organice. 

                   PREŞEDINTE                                                  SECRETAR
                  Sergiu ANDON                                                George BĂEŞU
         Consilier,

    Nicoleta Grecu

